Fees sal aanhou beweeg en raas | Netwerk24
Fees sal aanhou beweeg en raas
26 Augustus 2019 06:00
Die Toyota US Woordfees se tema vir 2020 is pas bekend gemaak saam met die bekendstelling van 'n nuwe kenteken.
Toyota is 'n sentrale deel van die nuwe kenteken omdat dié motorvervaardigingsreus vir die volgende drie jaar 'n medenaamborg van dié fees is wat jaarliks in Maart in en om Stellenbosch aangebied word.
Volgende jaar se tema, "Aanhou beweeg en geraas maak", is volgens die feesdirekteur, Saartjie Botha, 'n herbevestiging van die Woordfees se sentrale verbintenis tot die letterkunde. Dié bekende reël kom uit Jan Rabie se kortverhaal "Ek het jou gemaak" in sy grensverskuiwende bundel 21, wat in 1957 gepubliseer is. Die tema is daarmee ook 'n indirekte verwysing na die 21ste verjaardag van die fees in 2020."
Die Woordfees het volgende jaar die eerste keer 'n volwaardige danskategorie op die program asook 'n spesiale afdeling vir landbou. "Die nuwe dansafdeling het sin," sê Botha, "omdat in die afgelope paar jaar so 'n groot toename in die aantal dansgeselskappe in die Kaapse metropool was en omdat veral jonger feesgangers in verskillende dansstyle belangstelling toon."
Volgens Botha was landbouverwante aanbiedings by die fees nog altyd baie gewild. Die landbouprogram sal uit 'n verskeidenheid demonstrasies, kursusse, diskoersgesprekke en leefstylverwante aanbiedings bestaan. VDie Toyota US Woordfees vind van 6 tot 15 Maart 2020 plaas. Die programbekendstelling is in November en kaartjieverkope open 18 November 2019.